אבי אוחיון

אָבִי אוֹחָיוֹן (נולד ב-11 בינואר 1978) הוא פזמונאי ומלחין ישראלי. אחראי ללהיטים רבים בסגנון מזרחי.

קריירה
אוחיון, אשר התפרנס כאיש מכירות, היה בעברו מדריך לריקודים לטיניים ועד גיל 30 לא כתב מוזיקה מזרחית. בילדותו האזין לפריד אל-אטרש ולזוהר ארגוב, ובבגרותו למטאליקה ולפנטרה. לאחר שעזב את עבודתו כמדריך ריקודים, הקים את להקת "אבי אוחיון והמרוקאים" והחל לכתוב שירים, אולם לאחר זמן מה, להקתו התפרקה.

בשנת 2014 כתב את השיר "דרך השלום" שאותו מבצע הזמר פאר טסי. השיר זכה להצלחה רבה ואוחיון החל לכתוב שירים לזמרים נוספים דוגמת אייל גולן, הראל סקעת, דודו אהרון, משה פרץ, עומר אדם, איתי לוי, יואב יצחק, אגם בוחבוט, שלומי שבת, גד אלבז, ישי לוי ומרגלית צנעני. שיריו של אוחיון צוברים עשרות מיליוני צפיות באתר יוטיוב, ובין להיטיו ניתן למנות את דרך השלום, שישי בצהריים, בוקרשט, כמו בריו, טרמינל 3, טיסה 5325, פרח בשממה, אחרי כל השנים, תבואי היום וממה את מפחדת.

בשנת 2016 זכה בפרס אקו"ם על "דרך השלום" שאותו כתב והלחין. בשנת 2017 זכה בפרס פעם נוספת, על השיר "אחרי כל השנים" שכתב והלחין עבור עומר אדם. בנוסף, לפי אקו"ם, אוחיון הוא הפזמונאי השני המושמע ביותר לשנת 2015 (אחרי אהוד מנור), וכן כתב את השיר המושמע ביותר לשנת 2015 ("טרמינל 3").

את השירים "בוקרשט" ו"יום השישי" של עומר אדם, כתב והלחין אוחיון יחד עם עומר עצמו. אוחיון כתב לעומר עד היום למעלה מ-40 שירים.

במרץ 2018, כתב והלחין את השיר "שב" לשרית חדד. השיר נכלל באלבומה ה-23 שרה שרה. באותה השנה השתתף בהלחנת וכתיבת מרבית שירי האלבום "לומדת ללכת" של נסרין קדרי.

אוחיון כתב יחד עם המוזיקאי עקיבא תורג'מן את השיר "שלמים" של עידן רפאל חביב, והלחין אותו יחד עם תורג'מן ועם המפיק מתן דרור. השיר שיצא ביולי 2020 זכה להצלחה גדולה ונבחר לשיר השנה במצעד השנתי של גלגלצ לשנת תש"ף.

כמו כן, ביולי 2020 פורסם השיר "רסיסים" של רביב כנר, שאוחיון כתב והלחין יחד עם קרן פלס. השיר זכה להצלחה רבה. במצעד הרשמי של גלגלצ שהה השיר במקום הראשון במשך 11 שבועות, מתוכם שבעה רצופים. בנוסף, הוא הגיע למקום הרביעי במצעד השבועי של מדיה פורסט. במצעד הישראלי השבועי של ספוטיפיי, הגיע השיר בשיאו למקום הראשון. במצעד הישראלי השנתי לשנת תשפ"א של רדיו תל אביב, ynet ומאקו נבחר רסיסים לשיר השנה.

בין השנים 2020 ל-2021, אוחיון שיתף פעולה עם המוזיקאי עידן רייכל, והם הוציאו יחד שלושה שירים שכתבו והלחינו הם עצמם, והם" "מכל הכוכבים בלילה" בביצועו של אייל גולן, שיצא ב-29 באוקטובר של אותה השנה, "מתגעגעת אותך" שביצעה הזמרת עדן בן זקן, שיצא ב-25 בינואר 2021, ואת "ככה מיום ליום" בביצועו של רייכל עצמו, שיצא במאי. בנוסף, כתב יחד עם יובל דיין את השיר "שרק תחייך" בשנת 2020, שזכה להצלחה רבה וזכה במצעד של גלגלצ, ואת השיר "קרוב בינינו" שיצא בשנת 2021, וזכה גם הוא להצלחה.

בפברואר 2023 נמשך שיתוף הפעולה שלו עם עידן רייכל עם פרסום שירהּ של אופק נחמן "ציפור בלי שמיים", שבו השתתף איתו אוחיון בכתיבה ובהלחנה. ביוני של אותה השנה יצא אלבומו השביעי של עומר אדם, סוף העולם, מתוכו כתב את השירים "חייל מלבנון" ו"רחוב החרדות".

ביקורת
על סגנונו של אוחיון נשמעת לעיתים ביקורת. במסגרת השתתפותו בתוכנית המציאות דה וויס, טען אביב גפן כי כתיבתו של אוחיון עושה עוול לזמר המזרחי. כמו כן, השיר מתוקה מהחיים של דדי דדון (דמות אותה מגלם אסי כהן בתוכנית ארץ נהדרת) עשויה להתפרש כפרודיה על שיריו של אוחיון. בתגובה לביקורת, טען אוחיון כי למוזיקה תפקידים רבים, כשאחד מהם הוא לשמח.

חיים אישיים
אוחיון מתגורר ברמלה, נשוי ליפעת ואב לשלושה ילדים.

קישורים חיצוניים

 השירים של אבי אוחיון באתר שירונט
  אפרת לכטר, האיש הצנוע מאחורי הלהיטים, חדשות 2, 17 בדצמבר 2016
 דפנה ארד, הפזמונאי הכי מושמע בישראל ממשיך למכור מטבחים למסעדות, אתר הארץ, 3 בפברואר 2016
  אם "טרמינל 3" ו"דרך השלום" לא יוצאים לכם מהראש - אתם צריכים להכיר את האיש הזה, ערב טוב עם גיא פינס, 15 ביוני 2016
 איתי אילנאי, האיש מאחורי פאר טסי והלהיט "דרך השלום" , אתר ynet 18 בדצמבר 2014
 אקו"ם: פרס מפעל חיים לאהובה עוזרי ויגאל בשן, אתר nrg 2 במרץ 2016
 בן שלו, האנשים שהמציאו מחדש את הזמר הים תיכוני: אבי אוחיון ואסף צרויה, אתר הארץ, 24 במאי 2015

הערות שוליים

פזמונאים ישראלים
זוכי פרס אקו"ם
פזמונאים כותבי עברית
פזמונאים יהודים
מוזיקה מזרחית
רמלה: אישים
ישראלים שנולדו ב-1978